יוסי שלי

יוסי שלי אברהם (נולד ב-15 באוקטובר 1957) הוא איש ציבור ישראלי המכהן כמנכ"ל משרד ראש הממשלה. שימש בתפקיד שגריר ישראל בברזיל, מנכ"ל עיריית באר שבע, חבר מועצת העיר באר שבע, מנכ"ל החברה למשק וכלכלה של השלטון המקומי, יו"ר דירקטוריון "איסתא ליינס", ומנכ"ל רשות הדואר. שלי התגייס לצה"ל באוגוסט 1976 והשתחרר במרץ 1983, לאחר שירות קבע בתפקיד קצין שלישות בחטיבת שריון. הוא בוגר הנדסת תעשייה וניהול מאוניברסיטת בן-גוריון בנגב. ביוני 1988 נבחר לתפקיד יו"ר אגודת הסטודנטים שלה, כנציג תא הסטודנטים של הליכוד, ושימש בתפקיד במשך שנה. במאי 1989 מונה לדוברו של ראש עיריית באר שבע יצחק רגר. ב-1990 מונה כראש מינהל הכנסות בעיריית באר שבע וב-1991 מונה למנהל משאבי אנוש בעירייה. בשנים 1991–1993 שימש במקביל יו"ר דירקטוריון "איסתא ליינס". ב-1994 מונה למנכ"ל עיריית באר שבע. בינואר 1997 עזב את התפקיד לאחר שנבחר לתפקיד מנכ"ל החברה למשק וכלכלה של השלטון המקומי. בספטמבר 1998 פורסם דו"ח ביקורת חשבונאי של מבקר הפנים של החברה, בו ביקורות על חוסר מינהל תקין וחששות כבדים לטוהר המידות מצד שלי. בעקבותיו פתחה המשטרה בחקירה בחשד לקבלת שוחד בהתקשרויות של החברה עם קבלנים, ספקים ונותני שירותים. עקב כך הושעה שלי לחודש מתפקידו. בתגובה טען שלי כי רוב ההתקשרויות הפסולות שעלו בדו"ח נעשו בתקופת המנכ"ל שקדם לו, יעקב ברדוגו וכי בדו"ח נפלו פגמים מהותיים. עם זאת חודש אחר כך פרש מתפקידו, וביקש לשוב לתפקיד מנכ"ל עיריית באר שבע, אך ראש העירייה יעקב טרנר דחה את בקשתו. בשנת 2002 מונה כיו"ר מועצת דואר ישראל, אך שימש במקביל גם מנכ"ל בפועל. בינואר 2004 מונה רשמית למנכ"ל רשות הדואר וויתר על תפקיד היו"ר. במרץ 2005 נפתחה חקירה נגדו בחשד לאי-סדרים ברכישת בית דואר ביישוב עומר. שלי אישר את רכישת המבנה תמורת 428 אלף דולר, לאחר שהאדם שמכר אותו, רכש אותו בעצמו תשעה חודשים קודם תמורת 180 אלף דולר בלבד. ביולי 2005 התפטר מתפקידו. בדצמבר 2005 שימש ראש מטה הבחירות של בנימין נתניהו, במהלך הבחירות הפנימיות לראשות הליכוד. בבחירות לרשויות המקומיות בישראל שנערכו בנובמבר 2008 התמודד שלי לראשות עיריית באר שבע בראש רשימה עצמאית מטעם הליכוד וקיבל 3,295 קולות שהם 9.43% מהקולות הכשרים. הרשימה שלו קיבלה 2,748 קולות, שהקנו לו מנדט אחד במועצת העיר. ב-2008 הואשם בשבועת שקר וקבלת דבר במרמה בנסיבות מחמירות, לאחר שהציג תצהיר כוזב לוועדת המינויים בשירות הציבורי כי אין לו זיקה פוליטית לאף מפלגה, על אף שהיה פעיל הליכוד בעת שמונה ליושב ראש רשות הדואר. ב-2012 חתם על הסדר טיעון שבו הודה בעבירה של הפרת חובה חקוקה, מבלי שהורשע בביצועה. לפי ההסדר, נאסר עליו לכהן בשירות המדינה עד ליוני 2015. בשנים 2010–2016 שימש מנכ"ל בקבוצת התשתיות י.ש. האחים יעקבי (YSB). באפריל 2013 מינה ראש הממשלה נתניהו את שלי למנכ"ל "הליכוד", אך כמה ימים אחר כך החליט לדחות את המינוי, עקב הביקורת הציבורית, וזאת אף שהיועץ המשפטי של "הליכוד" בחן את הסדר הטיעון וקבע שאין מניעה למנותו. ב-2016 החליט נתניהו למנות את שלי לשגריר ישראל בברזיל, מינוי שאושר ב-17 בינואר 2017 על ידי ממשלת ברזיל. במהלך כהונתו יצר קשרים עם נשיא ברזיל ז'איר בולסונארו, שנבחר ב-2018, והרבה להזמין את שלי לסעודות משותפות ולביקורים בביתו. ביולי 2019 ספג ביקורת ציבורית על כך שפרסם בדף הטוויטר שלו תמונה מסעודה משותפת עם בולסנארו, בה המזון על צלחותיהם טושטש מתוך כוונה להסתיר את העובדה ששלי אכל לובסטר. ב-2019 החרים את הכינוס השנתי של ארגון הגג של הקהילות היהודיות (CONIB) בשל ביקורת שמתחו בכירים בארגון על הנשיא בולסונארו. במהלך כהונתו היה חבר במשלחת סיוע ישראלית לנפגעי אסון קריסת סכר בברזיל. בפברואר 2021 הודיע שהוא עתיד לסיים את תפקידו ושהדיפלומט דניאל זוהר-זונשיין צפוי להחליף אותו; לאחר ההודעה שר החוץ הברזילאי ארנסטו אראוז'ו העניק לו על שירותו המוצלח את עיטור מסדר הצלב הדרומי (אנ'). במרץ 2023 פורסם בעיתון "הארץ" שאישה ברזילאית טענה כי שלי ניסה לנצל אותה מינית כאשר שימש כשגריר בברזיל, בתמורה לסיוע של השגרירות. לדבריה, שלי לחץ עליה להפגש עימו ביחידות וכי "הוא לא אמר את זה במילים האלו, אבל לא צריך, אנחנו מבינות...". ב-29 בדצמבר 2022 החליט נתניהו למנותו למנכ"ל משרד ראש הממשלה. הוא נכנס לתפקידו רשמית ב-8 בינואר 2023. ב-21 בפברואר 2023 פרסם ערוץ כאן 11 תחקיר עיתונאי לפיו נתניהו דרש למנות את שלי ליושב ראש הלשכה המרכזית לסטטיסטיקה (למ"ס) אף שלא היה לו רקע מקצועי מתאים. ב-14 בפברואר 2023 סיים יואל פינקל את תפקידו כממלא מקום ראש הלשכה המרכזית לסטטיסטיקה (למ"ס) לאחר שכיהן בתפקיד במשך שנה. התפקיד קצוב בזמן ונדרשת הארכה שלו אחת לכמה חודשים בידי ראש הממשלה. נתניהו סירב לאשר את הארכת כהונת פינקל וניסה לקדם את שלי במקומו. לאחר התחקיר נתניהו טען כי הוא חזר בו. אך ב-13 במרץ פנה שוב נתניהו אל נציבות שירות המדינה בבקשה לעצור מינויים ומיכרזים בלמ"ס. במרץ 2023 חשף שמש כי עשרה ימים לפני סיום כהונת פינקל, כתב שלי לסמנכ"לית הון אנושי בלמ"ס והורה להקפיא הליכי גיוס בלמ"ס כי בכוונתו לבחון את המבנה הארגוני של הלמ"ס. במקביל פנה לנציבות שירות המדינה וביקש למנות את עצמו לראשות הלמ"ס. אנשי הנציבות טענו כי לא נראה שיש לו הידע המקצועי הרלוונטי לתפקיד. לתפקיד נדרש תואר דוקטור, וניסיון של לפחות 7 שנים "בהובלה וביצוע של מחקרים מדעיים בתחומי הסטטיסטיקה, כלכלה או דמוגרפיה, כולל פרסום של מאמרים מדעיים בכתבי עת מקצועיים בינלאומיים". שלי התעקש כי יש לו רקע מתאים בשל תואר בהנדסת תעשייה וניהול, וידע רב בניתוח נתונים סטטיסטיים. הוא נזף בגורמי המקצוע בטענה שראש הממשלה תומך בצעדיו. לטענת שמש, נתניהו ניסה להשתלט על עמדות מפתח בלמ"ס במספר דרכים, מקורבו ניסה לכופף את היועצים המשפטיים. כאשר מאמצים אלה נחשפו ונכשלו, נתניהו התרחק מהאירוע, לשכתו שיקרה וטענה שלא עסק בעניין. הפרשה עוררה חשש להתערבות פוליטית בעבודתה המקצועית של הלמ"ס. פרופ' דרור פייטלסון הזהיר כי צעד כזה היה עלול לפגוע באמינות המידע על ישראל מול העולם, לגרור ההשפעות החמורות על תכנון התקציב ותיאר כיצד שינוי בנתונים יכול ליצור רושם מוטעה בציבור, לדוגמה, ליצור רושם של הקלה במשבר הדיור. ב-9 באוקטובר 2023, יומיים לאחר תחילת מלחמת חרבות ברזל, במסגרת ראיון בערוץ 12, התייחס שלי לטבח במסיבת הטבע ליד רעים ואמר "היה גם את המסיבה הזו שתרמה תרומה בלתי מבוטלת לכאוס". אמירה זו ספגה ביקורת חריפה בתקשורת וברשתות החברתיות. שלי התייחס גם לחוסר המענה למשפחות נעדרים וחטופים ואמר: "זה כמו תור לסופר, זה לא משנה כמה זבנים אתה שם, יש מצב שאי אפשר לטפל בהכול". למחרת התנצל על דבריו בעניין המסיבה. פורסמו טענות קשות של גורמים מתוך משרד ראש הממשלה וגורמים ממשלתיים נוספים כנגד תפקודו של שלי בימי הלחימה. בין השאר צוין כי הוא אינו פועל להפיק לקחים ממתקפת הפתע של חמאס, שהובילה למאות נרצחים והרוגים, שהוא אינו מצליח לתכלל את עבודת משרדי הממשלה ושפורום המנכ"לים בראשותו חסר משמעות. כמו כן פורסם שתוכניות להתמודדות עם מצבי חירום לא הופעלו וכי רוב העובדים במשרד ראש הממשלה עובדים מהבית על פי הנחיה של נציבות שירות המדינה, מצב שיצר ככל הנראה ניתוק מהשטח וניהול משבר בעייתי. ב-19 באוקטובר 2023 פורסם כי שלי בלם את מינויו של אודי אדירי, מנכ"ל משרד האנרגיה לשעבר, לפרויקטור חירום, תפקיד ששר האוצר בצלאל סמוטריץ' הציע לאדירי על רקע הקושי התפקודי במשרד ראש הממשלה. התנגדותו של שלי נבעה מכך שאדירי דרש סמכויות שיאפשרו לו לפעול ללא מהמורות פוליטיות, החופפות לתפקידו של שלי. ב-23 באוקטובר פורסם כי שלי ונתניהו ניצלו את הכאוס שנוצר מאז פרוץ המלחמה כדי לבצע כמה מינויי מקורבים במשרד, בהליכים מזורזים וללא מכרז. במרץ 2024 פורסם כי שלי ניסה לפטר את נהגיו של נתניהו, לאחר שהעידו במשפטו, אך משרד המשפטים מנע זאת בטענה כי אין לו זכות לפגוע בעדים. באפריל 2024 הציג לוועדת הכספים נתונים בדבר הוצאות מעון ראש הממשלה בקיסריה לשנת 2023, אך הנתונים שהוגשו לא קיבלו את אישור חשב משרד ראש הממשלה והיו מופחתים בסטייה של עשרות אלפי שקלים מהסכומים הנכונים. באפריל 2024 פורסם כי היועצת המשפטית למשרד ראש הממשלה, שלומית ברנע פרגו, שצפויה להעיד במשפט האלפים, קיבלה משלי הצעה לצאת לחופשה בשכר מלא עד לפרישתה כשנה לאחר מכן. ברנע פרגו דחתה את ההצעה על הסף ודיווחה עליה ליועצת המשפטית לממשלה גלי בהרב מיארה. שלי הכחיש את הדברים. באוגוסט 2024 מונה, במקביל לתפקידו כמנכ"ל משרד ראש הממשלה, לממלא מקום ראש מנהלת תקומה. שלי מתגורר בבאר שבע, נשוי ואב לשתיים. בשנת 2019 הפודקאסט "מה יש בזה" הוציא פרק בשם "יוסי שלי והלובסטר המושחר". הפודקאסט, אשר כל פרק בו מתאר "סיפור אמיתי שנשמע מופרך", הקדיש פרק לקריירה של שלי. מדיה וקבצים בנושא יוסי שלי בוויקישיתוף יוסי שלי, באתר News1 מחלקה ראשונה איתמר אייכנר, המועמד החדש לשגריר בברזיל: עוד מינוי בעייתי, באתר "ידיעות אחרונות", 28 ביוני 2016 איתמר אייכנר, קץ המשבר הדיפלומטי: אושר מינוי שגריר בברזיל, באתר ynet, 17 בינואר 2017 בן שיף, שגריר ישראל בברזיל: מנכ"ל העירייה וחבר המועצה לשעבר יוסי שלי, באתר באר שבע נט ‏14 בפברואר 2017 שמעון יעיש, אהבה ברזילאית, באתר ישראל היום, 23 בינואר 2019 איתמר אייכנר, מורן אזולאי, מנכ"ל משרד רה"מ: השגריר ש"הסתיר לובסטרים" והורחק בעבר משירות ציבורי, באתר ynet, 29 בדצמבר 2022 אבי בר-אלי, עם כל הכבוד למלחמה שלכם, זה יוסי שלי שמאשר 700 אלף דולר לסופ"ש ברומא, באתר TheMarker‏, 21 באוקטובר 2023 זאב אופירי, שמעון אלקבץ, הליכוד זכה בראשות אגודת הסטודנטים באוני' בן־גוריון, חדשות, 2 ביוני 1988 אורי בינדר, בחירות אישיות בלי תאים פוליטיים, מעריב, 22 במאי 1989 מיכל קדם, מינהל תקין בסה״כ, מדובר בצוות מינימלי, חדשות, 21 במאי 1989 גדי גולן, ‏טרנר לא לוקח בחזרה את שלי, באתר גלובס, 10 בינואר 1999 גדי גולן, ‏דו"ח המבקר הפנימי של החברה למשק וכלכלה שבבעלות מרכז השלטון המקומי: "חוסר מינהל תקין וחששות כבדים לטוהר המידות; המנכ"ל עושה בחברה כבתוך אחוזתו הפרטית", באתר גלובס, 16 בספטמבר 1998 גדי גולן, ‏המשטרה פותחת בחקירה נגד מנכ"ל החברה למשק וכלכלה שבבעלות מרכז השלטון המקומי, באתר גלובס, 16 בספטמבר 1998 גדי גולן, ‏מנכ"ל החברה למשק וכלכלה, יוסי שלי, הושעה לחודש בשל חקירת המשטרה נגדו, באתר גלובס, 17 בספטמבר 1998 גדי גולן, ‏יוסי שלי: רוב ההתקשרויות הפסולות בחברה למשק וכלכלה נעשו בתקופתו של ברדוגו, באתר גלובס, 8 באוקטובר 1998 גדי גולן, ‏עם סגירת הגיליון: רוב להדחת מנכ"ל החברה למשק וכלכלה, באתר גלובס, 25 באוקטובר 1998 יוסי שלי מונה היום לתפקיד יו"ר מועצת רשות הדואר, באתר ערוץ 7 גיא הדס, ‏יוסי שלי - מנכ"ל רשות הדואר; יעקב אדרי מונה ליו"ר הרשות, באתר גלובס, 1 בינואר 2004 גולן חזני, חקירה ברשות הדואר חשפה אי-סדרים, באתר ynet, 8 במרץ 2005 גיא הדס, ‏לאחר חצי שנה של מאבקים עם השרה: יוסי שלי התפטר מתפקיד מנכ"ל רשות הדואר, באתר גלובס, 21 ביולי 2005 יוסי שלי מוצלח, באתר הארץ, 21 בדצמבר 2005 ילקוט הפרסומים 5874, 3 בדצמבר 2008, עמודים 655-659 אביעד גליקמן, יוסי שלי מואשם בשבועת שקר וקבלת דבר במרמה, באתר ynet, 14 בספטמבר 2008 יהונתן ליס ורויטל חובל, מנכ"ל הליכוד שבחר נתניהו הועמד לדין ומנוע מעבודה בשירות הציבורי, באתר הארץ, 1 במאי 2013; אביעד גליקמן, יוסי שלי מואשם בשבועת שקר וקבלת דבר במרמה, באתר ynet, 14 בספטמבר 2008 אבי בר-אלי, הפתרון לחברה ממשלתית קורסת: פעיל ליכוד, מקורב לנתניהו, ימונה למנכ"ל, באתר TheMarker‏, 29 בפברואר 2016 לילך ויסמן, ‏נתניהו מינה מנכ"ל חדש לליכוד: יוסי שלי, באתר גלובס, 30 באפריל 2013 יהונתן ליס, בצל הביקורת: ראש הממשלה דחה מינויו של יוסי שלי כמנכ"ל הליכוד, באתר הארץ, 2 במאי 2013 איתמר אייכנר, קץ המשבר הדיפלומטי: אושר מינוי שגריר בברזיל, באתר ynet, 17 בינואר 2017 צבי זרחיה ו-ynet, הכוורת של רה"מ: מנכ"ל שהורשע בעדות שקר ומזכיר ממשלה שצייץ שמשפט נתניהו תפור, באתר כלכליסט, 29 בדצמבר 2022 איתמר אייכנר, מבוכה: שגריר ישראל השחיר לובסטרים בתמונה, באתר ynet, 7 ביולי 2019 איתמר אייכנר, שגריר ישראל בברזיל נגד הקהילה היהודית, באתר "ידיעות אחרונות", 9 בנובמבר 2019 שגריר ישראל: פוגעים ביחסי ישראל ברזיל, באתר ערוץ 7, 10 בנובמבר 2019 IDF Aid Mission to Brazil, www.idf.il "Israel troca embaixador amigo de Bolsonaro por perfil mais discreto". Monitor Do Oriente Médio (בפורטוגזית). 2021-02-25. נבדק ב-2021-02-26. מיכאל האוזר טוב, "נראה איך תוכלי לעזור": אישה טוענת שמנכ"ל משרד רה"מ ניסה לנצלה מינית כשהיה שגריר, באתר הארץ, 19 במרץ 2023 חזקי ברוך, נתניהו החליט: יוסי פוקס ימונה למזכיר הממשלה, יוסי שלי יהיה מנכ"ל משרד ראש הממשלה, באתר ערוץ 7, 29 בדצמבר 2022 מיכאל שמש, הדרישה החריגה של נתניהו למינוי פוליטי בתפקיד כלכלי בכיר, כאן 11, 22 בפברואר 2023 צבי זרחיה, משרד רה"מ דורש לעצור מינויים בלמ"ס עד לבחירת הסטטיסטיקן הלאומי, באתר כלכליסט, 13 במרץ 2023 עידן ארץ, ‏נתניהו בדק אפשרות למנות מקורב לתפקיד ממלא מקום ראש הלמ"ס - ונסוג, באתר גלובס, 22 בפברואר 2023 מיכאל שמש ומיכאל שמש, כך ניסו נתניהו ומקורבו להשתלט על הלמ"ס, באתר כאן – תאגיד השידור הישראלי, 22 במרץ 2023 רותם שטרקמן, יוסי שלי עוד ילכלך את הידיים, אבל אף אחד לא יחקור את השחיתות הבאה, באתר TheMarker‏, 14 במרץ 2023 נעמי נידם, נתניהו רוצה להשתלט על הלמ"ס, איך זה ישפיע עליך?, באתר "שקוף", 16 במרץ 2023 יונית לוי, ‏האמירה המקוממת של מנכ"ל משרד רה"מ: "המסיבה תרמה לכאוס בשבת", באתר ‏מאקו‏, 9 באוקטובר 2023 מאשים את הבליינים ומתרץ בשביל השרים: הראיון האומלל של מנכ"ל משרד רה"מ, באתר וואלה, 9 באוקטובר 2023 מנכ"ל משרד רה"מ באמירה נוראית: "הייתה את המסיבה שתרמה לכל הכאוס", באתר ישראל היום, 9 באוקטובר 2023 מנכ"ל משרד ראש הממשלה יוסי שלי מתנצל, באתר ערוץ 7, 10 באוקטובר 2023 ירון אברהם, ‏עובדים במשרדים ממשלתיים נגד המנכ"ל יוסי שלי: תפקודו בימי הלחימה בעייתי, באתר ‏מאקו‏, 10 באוקטובר 2023 מירב ארלוזורוב, יוסי שלי הוא מנכ"ל חלש שממיט אסון על ניהול המדינה במלחמה, באתר TheMarker‏, 19 באוקטובר 2023 שאול אמסטרדמסקי, ממשלה מנופחת הפכה לפשע נגד הציבור, באתר כלכליסט, 19 באוקטובר 2023 אמיתי גזית, יש מלחמה? במשרד ראש הממשלה עברו לעבוד מהבית, באתר כלכליסט, 9 באוקטובר 2023 שני אשכנזי, קרבות אגו במשרד ראש הממשלה: יוסי שלי בלם את מינוי אודי אדירי לפרויקטור חירום, באתר כלכליסט, 19 באוקטובר 2023 צבי זרחיה, נתניהו מנצל את המלחמה למינויי בזק של מקורבים, באתר כלכליסט, 23 באוקטובר 2023 מיכאל שמש, לאחר שהעידו במשפט נתניהו: מנכ"ל משרד רה"מ דורש לסיים את תפקיד נהגי רה"מ, באתר כאן – תאגיד השידור הישראלי, 20 במרץ 2024 פרסום ראשון: הדו"ח השקרי של משרד רה"מ על המעון בקיסריה, באתר חדשות 13, 16 באפריל 2024 גידי וייץ, יוסי שלי הציג לעדה נגד נתניהו הצעה מפתה: חופשה של שנה בתשלום, באתר הארץ, 18 באפריל 2024 צבי זרחיה, משה אדרי מסיים את תפקידו כראש מינהלת תקומה, יוסי שלי - מ"מ זמני, באתר כלכליסט, 22 ביולי 2024 אלעד יצחקיאן וקובי מלמד, יוסי שלי והלובסטר המושחר, באתר "מה יש בזה", ‏31 באוגוסט 2019